Թուրքիայի վիճակագրական ինստիտուտի հաշվարկներով 2014 թվականին Ստամբուլի նահանգի բնակչությունը կազմել է 14,377,019։ Այսինքն, Ստամբուլում բնակվել է Թուրքիայի բնակչության 19 %-ը[160]։ Մեկ այլ հաշվարկի համաձայն, միևնույն ժամանակ Ստամբուլի նահանգի բնակչությունը, քաղաքի հետ միասին, կազմել է 14,657,434[5]։ Եթե 2007 թվականի դրությամբ նահանգի բնակչության միայն 89 %-ն էր բնակվում Ստամբուլ քաղաքում, ապա 2014 թվականի դրությամբ քաղաքում բնակվել է նահանգի բնակչության 97–98%-ը[161]։ Համեմատելու համար պետք է նշել, որ 1980 թվականին քաղաքում բնակվել է նահանգի բնակչության միայն 61 %-ը[162]։ Ստամբուլի եվրոպական հատվածում բնակվում է քաղաքի բնակչության 64.9%-ը, իսկ ասիական հատվածում՝ 35.1%-ը[163]։ Ներկայումս Ստամբուլը բնակչության թվաքանակով համարվում է 7-րդ խոշոր քաղաքը աշխարհում։ Ագլոմերացիոն ցուցանիշներով Ստամբուլն աշխարհում 24-րդն է։ Ստամբուլն իր մեծությամբ 18-րդ մեգապոլիսն է աշխարհում։ Պատճառն այն է, որ քաղաքը ավելի շատ համապատասխանում է ագլոմերացիոն կառուցվածքին, քան թե մեգապոլիսներին։ Այսօր, Ստամբուլը, Մոսկվայի հետ միասին, համարվում է Եվրոպայի ամենամեծ քաղաքային ագլոմերացիան[Ն 3]։ Ստամբուլի բնակչության տարեկան աճը կազմում է 3,45 %, որն իր ցուցանիշներով 78-րդն է՝ Տնտեսական համագործակցության և զարգացման կազմակերպության անդամ երկրների քաղաքների ցանկում։ Բնակչության աճի բարձր մակարդակը խոսում է երկրում ուրբանիզացման բարձր տենդենցի մասին, քանի որ ՏՀԶԿ անդամ երկրների քաղաքների ցանկում երկրորդ և երրորդ արագ աճող քաղաքները համարվում են Իզմիրը և Անկարան[14]։